അതിര്ത്തിയിലെ പരിശോധന കേന്ദ്രം അടച്ചുപൂട്ടി മഞ്ചേശ്വരം: കേരളത്തില്നിന്നു കര്ണാടകയിലേക്ക് പോകുന്നവരെ കടുത്ത പരിശോധനകള് നടത്തി തടയുന്നതിനുപിന്നാലെ യാത്രക്കാര്ക്ക് ഇരുട്ടടിയായി പരിശോധന കേന്ദ്രം അടച്ചുപൂട്ടി. നെഗറ്റിവ് സര്ട്ടിഫിക്കറ്റ് എടുക്കാത്തവര്ക്കും അത്യാവശ്യമായി ആശുപത്രിയിലേക്കു പോകുന്നവര്ക്കും സഹായകരമാകുന്ന പരിശോധന കേന്ദ്രം അടച്ചതോടെ തിരിച്ചുപോവുകയല്ലാതെ മറ്റു പോംവഴി ഇല്ലാത്ത അവസ്ഥയാണ്. മഞ്ചേശ്വരം സാമൂഹികാരോഗ്യ കേന്ദ്രം, മംഗല്പാടി താലൂക്ക് ആശുപത്രി എന്നിവയാണ് അതിര്ത്തിക്ക് സമീപത്തുള്ള മറ്റു കോവിഡ് പരിശോധന കേന്ദ്രങ്ങള്. വാക്സിന് സ്വീകരിച്ചാലും തടയുന്ന കര്ണാടക സര്ക്കാര്, അതിര്ത്തിയില് എത്തുന്നവര്ക്ക് സഹായകരമായ കോവിഡ് പരിശോധന കേന്ദ്രവും പൂട്ടിയതോടെ യാത്രക്കാരെ മനഃപൂര്വം പ്രയാസപ്പെടുത്തുകയാണെന്ന പ്രതീതിയാണ് ഉളവായിരിക്കുന്നത്. മാസങ്ങളായി പ്രവര്ത്തിച്ചുവന്നിരുന്ന ഈ കോവിഡ് പരിശോധന കേന്ദ്രം ദക്ഷിണ കന്നഡ ഡെപ്യൂട്ടി കമീഷണര് നേരിട്ട് എത്തിയാണ് പൂട്ടിയത്.